ครม.เคาะเว้นค่าธรรมเนียม “นวดสปา-เสริมความงาม-สถานดูแลผู้สูงอายุ” บรรเทาผลกระทบโควิด
ครม. ไฟเขียวเว้นเก็บค่าธรรมเนียมรายปีร้านนวดสปา-เสริมความงาม 1 ปี สถานดูแลผู้สูงอายุ 2 ปี บรรเทาผลกระทบโควิด-19
ครม. ไฟเขียวเว้นเก็บค่าธรรมเนียมรายปีร้านนวดสปา-เสริมความงาม 1 ปี สถานดูแลผู้สูงอายุ 2 ปี บรรเทาผลกระทบโควิด-19
13 ก.ค. 2564

น.ส.ไตรศุลี  ไตรสรณกุล รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) อนุมัติหลักการร่างกฎกระทรวงยกเว้นค่าธรรมเนียมการประกอบกิจการสถานประกอบการเพื่อสุขภาพรายปี ซึ่งเป็นการกำหนดให้ยกเว้นค่าธรรมเนียมการประกอบกิจการสถานประกอบการเพื่อสุขภาพรายปีแก่ผู้รับอนุญาตประกอบกิจการสปาและกิจการนวดเพื่อสุขภาพ หรือเพื่อเสริมความงามออกไปอีกเป็นระยะเวลา 1 ปี ทั้งนี้ ตั้งแต่วันที่ 18 มี.ค.64 จนถึงวันที่ 17 มี.ค.65
รวมทั้งกำหนดให้ยกเว้นค่าธรรมเนียมการประกอบกิจการแก่การดูแลผู้สูงอายุหรือผู้มีภาวะพึ่งพิงแก่ผู้รับอนุญาตประกอบกิจการการดูแลผู้สูงอายุหรือผู้มีภาวะพึ่งพิงเป็นระยะเวลา 2 ปี นับตั้งแต่ร่างกฎกระทรวงฉบับนี้มีผลบังคับใช้
สำหรับค่าธรรมเนียมกิจการสปาอยู่ที่ปีละ 1,000 บาท กิจการนวดเพื่อสุขภาพหรือเสริมความงามปีละ 500 บาท และกิจการการดูแลผู้สูงอายุหรือผู้มีภาวะพึ่งพิงโดยมีการพักค้างคืนปีละ 1,000 บาท โดยขณะนี้มีสถานประกอบการประเภทกิจการสปาจำนวน 905 แห่ง กิจการนวดเพื่อสุขภาพและเพื่อเสริมความงาม จำวน  10,934 แห่ง และกิจการการดูแลผู้สูงอายุหรือผู้มีภาวะพึ่งพิง จำนวน 138 แห่ง
สำหรับในกรณีนี้ประมาณการว่าจะทำให้รัฐสูญเสียรายได้จากการเรียกเก็บค่าธรรมเนียมในครั้งนี้รวมเป็นเงินทั้งสิ้น 6,640,000 บาท แต่จะเป็นการช่วยเหลือเยียวยาและลดภาระและบรรเทาผลกระทบให้แก่ผู้ประกอบการกิจการสถานประกอบการเพื่อสุขภาพที่ได้รับผลกระทบจากการระบาดของโรคติดเชื้อไวรัสโคโรนา 2019 (โควิด-19)  ซึ่งจะส่งผลดีต่อระบบเศรษฐกิจต่อไป